**Argumentarea**

**necesităţii ratificării Convenţiei Internaţionale a Muncii Nr.161 privind serviciile de sănătate ocupaţională, adoptată la Geneva la 26 iunie 1985**

**Descrierea tratatului**

**Informaţii generale.** Globalizarea economiei, descentralizarea structurilor întreprinderilor, introducerea noilor tehnologii, metode de lucru şi forme de organizare a muncii, precum şi morbiditatea înaltă a angajaţilor la locul de muncă au condiţionat necesitatea de creare şi organizare a serviciilor de sănătate la locul de muncă, precum şi adoptarea de către Organizaţia Internaţională a Muncii a Convenţiei privind serviciile de sănătate ocupaţională. Ratificarea de către Republica Moldova a Convenţiei menţionate va facilita dezvoltarea serviciilor de sănătate ocupaţională în cadrul instituţiilor şi întreprinderilor, atît din sectorul public cît şi cel privat, în toate ramurile de activitate economică, în scopul protejării angajaţilor de maladii profesionale şi de prejudiciile ce rezultă din condiţiile neconforme de muncă.

**Informaţii privind conţinutul tratatului.** Implementarea Convenţiei Organizaţiei Internaţionale a Muncii Nr.161 privind serviciile de sănătate ocupaţională urmăreşte asigurarea participării angajaţilor la soluţionarea problemelor de protecţie a sănătăţii şi securităţii muncii. În acest context, serviciile de sănătate ocupaţională, care pot fi definite drept un sistem de supraveghere şi asigurare a sănătăţii salariaţilor la locul de muncă, execută următoarele funcţii: - monitorizarea factorilor mediului ocupaţional care pot influenţa negativ asupra sănătăţii lucrătorilor; - consultarea angajatorilor privind organizarea ergonomică a locurilor de muncă şi ajustarea lor la necesităţile lucrătorilor; - consultarea lucrătorilor în problemele de protecţie a sănătăţii, securitate şi igienă a muncii, de asemenea în ergonomie şi utilizarea echipamentelor de protecţie; - supravegherea stării de sănătate a lucrătorilor în raport cu factorii de risc profesional la locul de muncă; - diagnosticul, tratamentul şi reabilitarea bolnavilor cu patologii profesionale; - organizarea informării, instruirii şi educaţiei lucrătorilor cu referire la protecţia sănătăţii în cadrul procesului de muncă; - cercetarea cazurilor de boli profesionale, şi în caz de necesitate, participarea la analiza cazurilor de accidente la locul de muncă. Funcţiile menţionate mai sus urmează a fi îndeplinite de către medicii igienişti, medicii în patologii profesionale, specialiştii în securitate şi sănătatea la locul de muncă.

**Analiza de impact**

**Informaţii generale.** Convenţia Organizaţiei Internaţionale a Muncii privind serviciile de sănătate ocupaţională recomandă organi­zarea serviciilor de sănătate la locul de muncă pentru toţi angajaţii, în scopul protejării de boli şi de prejudiciile ce rezultă din condiţiile neconforme de muncă. Convenţia subliniază importanţa unei abordări multidisciplinare şi de co­laborare multisectorială. La rândul său, conceptul de medicină şi sănătate la locul de muncă presupune crearea unor insti­tuţii medicale specializate de sănătate ocupaţională, abilitate cu funcţii de pre­venire. Trei factori principali creează funda­mentul prevenirii accidentelor de muncă şi a îmbolnăvirilor profesionale – securi­tatea în muncă, igiena industrială şi ergo­nomia.

**Aspectul politic, cultural şi social.** Ratificarea Convenţiei respective va contribui la promovarea imaginii Republicii Moldova în calitate de stat democratic, care garantează tuturor persoanelor angajate în cîmpul muncii accesul la servicii calitative de sănătate ocupaţională.

**Aspectul economic şi de mediu.** Ratificarea Convenţiei menţionate va contribui la îmbunătăţirea indicatorilor de sănătate a angajaţilor , şi indirect, va facilita creşterea nivelului de dezvoltare socio-economică la nivel naţional.

**Aspectul normativ.** Prevederile Convenţiei OIM Nr.161 privind serviciile de sănătate ocupaţională sunt compatibile cu instrumentele juridice internaţionale şi nu contravin legislaţiei naţionale în vigoare.

**Aspectul instituţional şi organizatoric.** Responsabile de implementarea prevederilor Convenţiei OIM Nr.161 privind serviciile de sănătate ocupaţională, sunt Ministerul Sănătăţii şi Ministerul Muncii,Protecţiei Sociale şi Familiei. Serviciul Supravegherii de Stat al Sănătăţii Publice, aflat în subordinea Ministerului Sănătăţii, va identifica, evalua şi monitoriza factorii de risc din mediul occupaţional, va propune măsuri de profilaxie a maladiilor profesionale, precum şi va supraveghea starea sănătăţii persoanelor supuse acţiunii factorilor de risc profesional.

**Aspectul financiar.** În scopul realizării prevederilor Convenţiei în cauză, vor fi utilizate sursele financiare disponibile în bugetul public naţional, contribuţia parţială a angajatorilor, conform legislaţiei în vigoare şi a asiguratorului (după caz), inclusiv asistenţa oficială acordată de către partenerii externi pentru dezvoltare.

**Aspectul temporar.** Prezenta Convenţie va intra în vigoare dupa 12 luni de la data înregistrării instrumentului de ratificare a acestui tratat internaţional de către ţara noastră. În contextul celor expuse mai sus, Ministerul Sănătăţii se pronunţă pentru ratificarea Convenţiei OIM Nr.161 privind serviciile de sănătate ocupaţională, adoptată la Geneva la 26 iunie 1985.

**Mandatul pentru negocieri.**

Demararea procedurii de ratificare pe marginea Convenţiei Organizaţiei Internaţionale a Muncii Nr. 161 privind serviciile de sănătate ocupaţională, urmează a fi realizată de către Ministerul Sănătăţii al Republicii Moldova prin intermediul Ministerului Afacerilor Externe şi Integrării Europene.

**Procedura negocierilor.**

După cum a fost menţionat anterior, procedura de ratificare a oricărui stat membru al Consiliului Europei la Convenţia Organizaţiei Internaţionale a Muncii nr.161privind serviciile de sănătate ocupaţională, are loc prin depunerea la Consiliul de administraţie al Biroului Internaţional a Muncii a unui instrument de ratificare, care intră în vigoare la trei luni de la data depunerii sale.

 Instrumentele de ratificare a prezentei Convenţii se vor expedia Directorului General al Biroului Internaţional al Muncii pentru înregistrare.

În acest context, se consideră necesar a fi demarată procedura de ratificare a Republicii Moldova la Convenţia în cauză.

 Ulterior, după ratificarea la Convenţia dată, Directorul General al Biroului Internaţional al Muncii va expedia Secretarului General al Organizaţiei Naţiunilor Unite, date complete privind toate instrumentele de ratificare şi declaraţiile de denunţare. În cazul în care va fi necesar, Consiliul de Administraţie al Biroului Internaţional al Muncii va prezenta Conferinţei Generale un raport privind aplicarea prezentei Convenţii, şi va examina oportunitatea includerii în agenda Conferinţei a problemei privind revizuirea totală sau parţială a acestuia.

În contextul celor expuse, Ministerul Sănătăţii consideră oportună ratificarea Republicii Moldova la Convenţia Organizaţiei Internaţionale a Muncii nr.161privind serviciile de sănătate ocupaţională.

**( iunie 2016)**

**Viceministru Aliona SERBULENCO**